Σε δυσχερή θέση πολιτικά βρίσκεται ο Πάνος Καμμένος, μετά τους κλυδωνισμούς, και τις διαρροές που προκάλεσαν στο κόμμα του οι εξελίξεις περί το σκοπιανό και η επιλογή του να συνεχίσει να στηρίζει κοινοβουλευτικά την κυβέρνηση.

Πολλοί μάλιστα – σχολιαστές, πολιτικοί αντίπαλοι και άσπονδοι «φίλοι» - έσπευσαν να τον «ξεγράψουν» πολιτικά, προφητεύοντας το τέλος των ΑΝ.ΕΛ, άμεσα ή μετά τις επόμενες εκλογές.

Όμως, προς το παρόν ούτε οι ΑΝ.ΕΛ φαίνεται να οδεύουν προς διάλυση και πολιτική εξαφάνιση, ούτε η κυβερνητική συνεργασία τους με τον ΣΥΡΙΖΑ τίθεται εν αμφιβόλω.

Αντίθετα και οι δύο πλευρές φρόντισαν ήδη να επαναβεβαιώσουν τις σχέσεις αμοιβαίας εμπιστοσύνης και άρρηκτης συνεργασίας, η οποία δεν διαταράσσεται από τις διαφορετικές προσεγγίσεις τους στο θέμα της ονοματοδοσίας των Σκοπίων. Κατά τις προχθεσινές ομιλίες τους στο Ζάππειο Τσίπρας και Καμμένος έστειλαν ταυτόσημα μηνύματα, βάζοντας τέλος στη σεναριολογία περί ρήγματος στο κυβερνητικό σχήμα.

Σαφέστερο πολιτικό στίγμα

Ο πρόεδρος των ΑΝ.ΕΛ εμφανίζεται αποφασισμένος να επιμείνει στο «στοίχημα» της συγκυβέρνησης με τον ΣΥΡΙΖΑ, εκτιμώντας ότι οι εσωτερικές τριβές και οι διαρροές όχι μόνο δεν πρόκειται να οδηγήσουν το κόμμα του σε πολιτική εξαφάνιση ή σε παταγώδη εκλογική αποτυχία, αλλά θα ανανεώσουν το προφίλ του, θα του προσδώσουν ξεκάθαρο πολιτικό στίγμα και θα ενισχύσουν την εμβέλεια του στο εκλογικό σώμα.

Πολιτικοί σχολιαστές συμμερίζονται εν μέρει αυτές τις εκτιμήσεις, επισημαίνοντας ότι οι αποχωρήσεις στελεχών και ορισμένων βουλευτών διευκολύνουν την προσπάθεια ομογενοποίησης του κόμματος, που φιλοδοξεί να καταστεί πόλος συσπείρωσης της «λαϊκής, πατριωτικής» δεξιάς και να απευθυνθεί επίσης στον κεντροδεξιό χώρο.

Προσέγγιση με πρώην στελέχη της ΝΔ

Συνεργάτες του Π. Καμμένου αναγνωρίζουν ότι μετά το πλήγμα που επέφεραν οι αποχωρήσεις στελεχών λόγω του «μακεδονικού» και της ψήφου εμπιστοσύνης στην κυβέρνηση, το κλίμα στο εσωτερικό του κόμματος «δεν είναι το καλύτερο δυνατό». Υπάρχει όμως διάθεση για ανασυγκρότηση, με άνοιγμα προς την κοινωνία και παράλληλη προσπάθεια διεύρυνσης.

Η διαγραφή-απομάκρυνση του Δημήτρη Καμμένου δεν θεωρείται ουσιαστική απώλεια, καθώς ο συγκεκριμένος βουλευτής είχε δείξει τις διαθέσεις του από καιρό και η πορεία του ήταν προδιαγεγραμμένη. Εκτιμάται μάλιστα ότι αυτή η μείωση της κοινοβουλευτικής δύναμης μπορεί να αναπληρωθεί σύντομα, με προσχώρηση κάποιου ανεξάρτητου βουλευτή από τους διαγραμμένους της ΝΔ.

Σύμφωνα με πληροφορίες, ο Πάνος Καμμένος και οι επιτελείς του σχεδιάζουν να κινηθούν πάνω σε μια στρατηγική διεύρυνσης του κόμματος, επιδιώκοντας να προσελκύσουν γνωστά, αναγνωρίσιμα στελέχη του φιλελεύθερου κεντροδεξιού, της «λαϊκής δεξιάς» και της παλιάς καραμανλικής πτέρυγας.

Σύμφωνα με πληροφορίες, στη λίστα των προσώπων που επιδιώκει να προεγγίσει ο Πάνος Καμμένος προτείνοντας τους συνεργασία με του ΑΝ.ΕΛ, περιλαμβάνονται μεταξύ άλλων:

- Η διαγραμμένη από τη ΝΔ βουλευτής Β’ Αθήνας και πρώην υπουργός Κατερίνα Παπακώστα.

- Ο «καθαρόαιμος καραμανλικός» πρώην κυβερνητικός εκπρόσωπος Ευάγγελος Αντώναρος

- Ο πρώην γραμματέας Στρατηγικού Σχεδιασμού της ΝΔ Νίκος Καραχάλιος, ο οποίος εμφανίζεται συχνά επικριτικός προς τον Κυριάκο Μητσοτάκη και τις επιλογές του σε κρίσιμα ζητήματα οικονομικής πολιτικής και εσωκομματικών ισορροπιών.

Στη δεξαμενή της λαϊκής δεξιάς

Αν και κάποιοι από τους προαναφερθέντες έσπευσαν να ξεκαθαρίσουν ότι είναι αβάσιμες οι φήμες για συνεργασία τους με τους ΑΝΕΛ, πολιτικοί αναλυτές εκτιμούν η σχεδόν καθολική αναγνώριση της κυβερνητικής επιτυχίας μετά το Eurogroup, αφήνει «παράθυρα ορθάνοιχτα» για μελλοντικές συνεργασίες.

Πολιτικοί σχολιαστές επισημαίνουν ότι βασικός στόχος της στρατηγικής του Πάνου Καμμένου, είναι να «ψαρέψει» στη μεγάλη δεξαμενή της λαϊκής δεξιάς, προσελκύοντας στελέχη και ψηφοφόρους δυσαρεστημένους από την κατεύθυνση που έχει πάρει η ΝΔ επι προεδρίας Μητσοτάκη.

Στην προσπάθεια αυτή έχει προφανής την αμέριστη στήριξη του Αλέξη Τσίπρα, που βλέπει στο πρόσωπο του Π. Καμμένου έναν αξιόπιστο κυβερνητικό εταίρο.

ΕΛΕΥΘΕΡΙΑ ΚΟΣΜΟΠΟΥΛΟΥ